Koos Kombuis moet lees wat skryf Mödler | Netwerk24
Deur Ben Du Toit, Kuilsrivier 24 Oktober 2019 00:00
Ek ken (dr.) Heinz Mödler redelik goed en ons was by die bekendstelling van sy boek . . . en daar was dagga. Hy het daar sy eie standpunt oor dagga baie genuanseerd uiteengesit, soos dan ook in die boek weerspieël word. Ook oor sy eie geskiedenis met dagga.
Ek was daarom baie verbaas om in Koos Kombuis se resensie (21.10) oor dié publikasie te lees van "die skrywer" wat in die laaste hoofstuk sy eie geskiedenis oopmaak met die kruid – en dan skryf: "Dagga het vir my 'n ou bekende vriend geword . . . ens." As Kombuis noukeuriger gelees het, sou hy gesien het Mödler stel in dié hoofstuk van "Anekdotes" ander stemme aan die woord. Die woorde behoort aan " 'n sielkundige" en is nie sy eie nie.
Dit lyk my die plantjie kan 'n mens deurmekaar maak. Maar ek glo Kombuis sal graag om verskoning vra as hy sy blaps agterkom. Ek dink die boek sit 'n mens op meer as een vlak aan die dink. Die skrywer het baie navorsing gedoen en dit reggekry om baie slim deur alles heen te maneuvreer.